Mick Jagger

Michael Philip «Mick» Jagger (født 26. juli 1943 i Dartford, Kent, England, United Kingdom) er en britisk musiker best kjent som vokalist og låtskriver i The Rolling Stones.

Solokarriere 
Selv om Jagger er klart best kjent som «Rolling Stone», har han også en solokarriere på si som går helt tilbake til 1980-tallet. Keith Richards oppfattet det dit hen at han satset mer på solokarrieren enn på The Rolling Stones, noe som gjorde sitt til at forholdet mellom de to, som allerede skrantet fra før av, langt fra var det beste i 1980- og 1990-årene.

Jaggers første soloalbum – med tittelen She's the Boss – kom ut i 1985. Han fikk hjelp fra kjente skikkelser som Pete Townshend fra The Who, Jeff Beck, Carlos Alomar and Herbie Hancock, og både albumet og singelen «Just Another Night» ble slagere verden over. She's the Boss fikk også relativt gode kritikker. Jagger gav ut hitsingelen «Dancing in the Street» sammen med David Bowie rett før albumet kom ut. Singelen ble svært populær og er fortsatt den siste Jagger-låten (også som Stones-medlem) som har nådd førsteplass på hitlistene i Storbritannia.

Året etter gav Jagger ut albumet Dirty Work sammen med The Rolling Stones. At han valgte å prioritere arbeidet med sitt neste soloalbum istedenfor å dra på turné med Stones, bidro imidlertid ikke til å bedre forholdet mellom ham og Richards. Hans andre album – Primitive Cool – kom til slutt ut i 1987 og ble møtt med svært gode kritikker. Det ble likevel ingen kommersiell suksess, da det solgte på langt nær så mye som She's the Boss fra to år tidligere, trass i at han hadde fått den tidligere Eurythmics-gitaristen Dave Stewart med på laget.

Rolling Stones-albumet Steel Wheels kom ut seks år senere, i 1989, og ble godt mottatt av både kritikere og publikum. Jaggers tredje album kom imidlertid ut i 1993 og ble møtt med svært gode kritikker. Albumet het Wandering Spirit og inkluderte blant annet en duett med Lenny Kravitz. Det ble også en kommersiell suksess og solgte til gullplate i De forente stater.

I 2001, nesten ni år etter forrige plateutgivelse, kom Goddess in the Doorway ut. Her samarbeidet han blant annet med personer som Bono fra U2, Lenny Kravitz, Pete Townshend, Rob Thomas fra Matchbox Twenty, Joe Perry fra Aerosmith samt Wyclef Jean. Albumet fikk svært god kritikk; blant annet fikk det fem stjerner av fem mulige av Rolling Stone. Norske kritikere gav albumet svært gode kritikker. Likevel ble Goddess in the Doorway aldri noen kommersiell suksess. Singelen «God Gave Me Everything» nådde imidlertid høyt på hitlistene i enkelte land, blant annet en førsteplass i Canada.

Jaggers siste prosjekt ved siden av The Rolling Stones skjedde i 2004, da han sammen med Dave Stewart laget filmmusikken til Alfie. Den ene låten fra albumet – «Old Habits Die Hard» – ble svært godt mottatt av kritikerne.

Han har i etterkant også dannet supergruppen SuperHeavy sammen med Dave Stewart, Joss Stone, Damian Marley og A.R. Rahman. Gruppen gav ut et album med samme navn i 2011.

Skuespiller 
Han hadde hovedrolle som Turner i filmen Performance (1970). (Brian Jones sin ex-kjæreste og Keith Richards daværende kjæreste Anita Pallenberg hadde også en rolle i denne filmen hvor hun spilte en av Turners kjærester).

Han hadde også hovedrollen som Ned Kelly i filmen om Ned Kelly (1970).

Privatliv 
Jagger vokste opp i en relativt velstående familie, der begge foreldrene hans var lærere. Han hadde også en yngre bror, Chris, som også er musiker, om enn noe mindre profilert enn sin bror. Det var da Jagger begynte på barneskolen i Dartford (Kent) at han traff Keith Richards, som han senere skulle starte The Rolling Stones sammen med. Som sine foreldre, var Jagger en dyktig student, noe som etter hvert førte til at han fikk stipend for å begynne på Europas fremste økonomiskole, London School of Economics and Political Science. Han fullførte imidlertid aldri studiet, da The Rolling Stones slo gjennom før han hadde gått på skolen i to år.

Etter hvert som The Rolling Stones' karriere skjøt fart ut over i 1960-årene, ble bandet kjent for en utsvevende livsstil, og i 1967 ble Jagger arrestert og dømt til tre måneders fengsel for besittelse av amfetamin-tabletter. Keith Richards fikk samtidig en dom på et år. Begge slapp imidlertid å sone etter å ha vunnet anken.

Jagger har vært gift flere ganger og har barn utenfor ekteskapet. Han hadde blant annet et forhold til sangeren Marianne Faithfull i løpet av 1960-årene. Hans første barn, Karis Jagger, fikk han sammen med Marsha Hunt i 1970. Året etter giftet han seg med Bianca Pérez-Mora Macías (nå Bianca Jagger) og fikk datteren Jade Jagger senere samme år. Ekteskapet varte til 1978.

Han giftet seg siden med modellen Jerry Hall, som han fikk fire barn med. Etter en affære med den brasilianske modellen Luciana Gimenez i 1999 som resulterte i at sønnen Lucas Jagger ble født, havarerte imidlertid ekteskapet.

I tillegg til sin musikerkarriere har Jagger også spilt inn flere spillefilmer, men ingen av dem ble store suksesser.

I mars 2019 kunngjorde The Rolling Stones at den kommende USA- og Canada-turneen ble utsatt da Jagger måtte gjennomgå medisinsk behandling. No Filter-turneen skulle opprinnelig ha startet 20. april i Miami. Den 5. april ble det kjent at Jagger hadde fått satt inn en ny hjerteklaff og at operasjonen var vellykket.

Adelskap 
I 2003 ble Jagger utnevnt til Knight Bachelor og derved adlet for sin innsats for musikken. Han fikk da rett til å føre tiltaleformen Sir foran sitt navn. Dette falt ikke i god jord hos hans bandmedlem Keith Richards. Han uttalte følgende:

Plateutgivelser 
 1972: Jamming With Edward! (sammen med Ry Cooder, Nicky Hopkins, Charlie Watts, og Bill Wyman)
 1985: She's the Boss 
 1987: Primitive Cool
 1993: Wandering Spirit
 2001: Goddess in the Doorway
 2004: Alfie (filmmusikk til filmen med samme navn sammen med Dave Stewart)
 2007: The Very Best of Mick Jagger (samlealbum)
 2011: SuperHeavy (sammen med SuperHeavy)

Filmutgivelser 
 Utdrag
 
 
 
 1970 – Ned Kelly
 1970 –  Performance
 
 
 
 
 
 2001 – Being Mick
 
 
 2010 – Ladies & Gentlemen: The Rolling Stones

Referanser

Eksterne lenker 
 
 
 
 

The Rolling Stones
Engelske sangere
Engelske låtskrivere
Engelske skuespillere
Medlemmer av Rock and Roll Hall of Fame (gruppemedlem)
Gjesteskuespillere i Simpsons
Knights Bachelor
Personer fra Dartford
Alumni fra London School of Economics